Egyetlen hónap sem volt az elmúlt egy évben, amikor annyival nőtt volna a kiskereskedelmi forgalom, mint most.

Egyre látványosabban nőtt a kiskereskedelmi üzletek forgalma, a naptárhatástól megtisztítva szeptemberben már 6,0 százalékos volt a növekedés. Nagy az eltérés a piac különböző részei között: az élelmiszer- és élelmiszer jellegű vegyes kiskereskedelmi üzletekben csak 2,7 százalékos növekedést mért a KSH, a nem élelmiszer-kiskereskedelmi üzletekben viszont 12,5 százalékos volt az emelkedés. Az üzemanyag-kiskereskedelem visszaesett, ott 0,5 százalékkal csökkent az értékesítés naptárhatástól megtisztított volumene.

Virovácz Péter, az ING elemzője arra hívta fel a figyelmet: ez az adat az idei év legmagasabb növekedési üteme. Úgy tűnik, hogy az erős munkaerőpiac, vagyis a csökkenő munkanélküliség és a dinamikusan emelkedő bérek végre vásárlásra sarkallják a háztartásokat, így ez egyre inkább lecsapódik a termékek iránti kereslet bővülésében – kommentálta az adatokat.

Arra 2003 óta nem volt példa, hogy a nem élelmiszer-jellegű boltok forgalma 12,5 százalékkal nőjön. Ráadásul egyedül ebben a szegmensben mért a KSH gyorsulást az előző hónaphoz viszonyítva. Az üzemanyag-kiskereskedelemben 2013 eleje óta először látunk csökkenést. Ez egyébként összefüggésbe hozható a szeptemberben tapasztalt jelentős üzemanyagár-emelkedéssel – tette hozzá az elemző.

Szerinte egyre inkább bízhatunk abban, hogy a kedvező munkaerőpiaci folyamatok miatt nőni fog a háztartások vásárlási hajlandósága, ami pedig végeredményben meg kell, hogy jelenjen nem csak a kiskereskedelmi szektor adataiban, de a fogyasztási számokban is.